《广述二首 其二》
宋代·华镇

飘风入阊阖，九陌起黄埃。馺遝振鸣珂，驰驱东西来。

侧足凑高明，珠箔为褰开。附会崇岳友，沮誉牛李侪。

倾侧竞姿媚，谈笑足诙谐。朝为道旁客，暮为廊庙才。

如何首阳人，怅望黄金台。所得竟斗筲，回首良可哀。

安见郑子真，谷口日徘徊。嘉声满朝野，何用苦自媒。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。